**ร่างสุนทรพจน์**

**ศาตราจารย์ ดร. สิทธิชัย โภไคยอุดม
นายกสภามหาวิทยาลัย มหาวิทยาลัยเทคโนโลยีมหานคร**

เรียนผู้บริหาร แขกผู้มีเกียรติ และสื่อมวลชนทุกท่าน

ผมรู้สึกยินดีเป็นอย่างยิ่งที่ได้มีโอกาสต้อนรับทุกท่านเข้าสู่ครอบครัวมหาวิทยาลัยเทคโนโลยีมหานคร หรือ เอ็มยูที

มหาวิทยาลัยเทคโนโลยีมหานคร กำลังก้าวเข้าสู่ปีที่ 27 ในวันที่ 27 กุมภาพันธ์ ที่จะถึงนี้ ตลอดระยะเวลาที่ผ่านมา เอ็มยูทีมุ่งมั่นพัฒนาคุณภาพการเรียน การสอน และการวิจัยอย่างต่อเนื่อง ทำให้มาตรฐานของเอ็มยูทีนั้นเทียบชั้นแนวหน้าของมหาวิทยาลัยของเมืองไทย ดังเห็นได้จาก การประเมินจากสำนักงานรับรองมาตรฐานคุณภาพการศึกษา องค์การมหาชน หรือ สมศ. จัดให้ เอ็มยูที มีคะแนนสูงสุดเป็นอันดับ 1 ของประเทศในกลุ่มมหาวิทยาลัยที่เน้นเรื่องงานวิจัยและการผลิตบัณฑิต มีผลประเมินอยู่ในระดับดีมาก 4.86 จากคะแนนเต็ม 5

ในปีที่ผ่านมา รัฐบาลได้ประกาศนโยบาย ไทยแลนด์ 4.0 เพื่อปฏิรูปและขับเคลื่อนประเทศไทยสู่ระดับสากล โดยใช้นวัตกรรมและความคิดสร้างสรรค์เป็นกลจักรหลักสำคัญ เอ็มยูที ในฐานะสถาบันการศึกษาที่มีความเชี่ยวชาญและโดดเด่นด้านวิศวกรรมและวิทยาศาสตร์ จึงได้พัฒนาหลักสูตร ระบบการเรียนและการสอน ให้สามารถตอบโจทย์ความต้องการของตลาดแรงงาน ขณะเดียวกัน ก็ส่งเสริมให้เหล่าคณาจารย์ ศึกษา วิจัย และพัฒนานวัตกรรมใหม่ๆ อย่างสร้างสรรค์ โดยมีผลงานที่น่าสนใจหลายรายการ อาทิ ผลงานวิจัยมาตรค่าโดยสารหรือมิเตอร์สำหรับรถแท๊กซี่ ซึ่งถูกนำไปใช้เป็นมาตรฐานการคิดค่าโดยสารจนถึงปัจจุบัน หรือ ผลงานวิจัยอากาศยานไร้นักบินขนาดเล็ก หรือ UAV ซึ่งหลายหน่วยงานได้นำไปประยุกต์ใช้ในงานสำรวจของทางราชการ เป็นต้น

นอกจากนี้ เอ็มยูที ได้รวมพลังประชารัฐจับมือร่วมกับภาครัฐและเอกชน อาทิ กลุ่มบริษัท ทรู คอร์ปอเรชั่น จำกัด (มหาชน) บริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) สทอภ. พัฒนาการเรียนการสอนด้านวิศวกรรมศาสตร์ ส่งเสริมการสร้างสรรค์นวัตกรรมด้านโทรคมนาคม ระบบเครือข่าย ความมั่นคงของชาติ และสนับสนุนผู้ประกอบการรุ่นใหม่ นำไปสู่การเป็น ไทยแลนด์ 4.0 อย่างยั่งยืน

เอ็มยูที ในวันนี้ ยังคงยึดมั่นในแนวคิดหลักขององค์กรที่ว่า ความรู้ คือ พลัง หากทุกคนมีความรู้ก็จะสามารถนำไปเปลี่ยนแปลงสิ่งต่างๆ ได้อย่างสร้างสรรค์ โดยจะผลิตบัณฑิตให้มีความเชี่ยวชาญทั้งด้านศาสตร์และทักษะ คิดเป็นและทำจริง เป็นนักวิทยาศาสตร์และวิศวกร ที่มีศักยภาพและประสิทธิภาพ แข่งขันได้ในระดับสากล

ขอบคุณและสวัสดีครับ